จ.ปราจีนบุรี จัดกิจกรรม “ปั่นชมตะวัน สัมผัสมหัศจรรย์เขื่อนดิน”
ที่บริเวณกองพันทหารราบที่ 3 กรมทหารราบที่ 2 รักษาพระองค์ นายทิวา วัชรกาฬ รองผู้ว่าราชการจังหวัดปราจีนบุรี เป็นประธานเปิดกิจกรรม “ปั่นชมตะวัน สัมผัสมหัศจรรย์เขื่อนดิน” ตามโครงการปั่นจักรยานแรลลี่เพื่อการท่องเที่ยวเชื่อมโยงกลุ่มจังหวัด เบญจบูรพาสุวรรณภูมิ “Benja Burapha Cycling Rally 2017” สนามที่ 7 จังหวัดปราจีนบุรี – จังหวัดนครนายก 
โครงการปั่นจักรยานแรลลี่เพื่อการท่องเที่ยวเชื่อมโยงกลุ่มจังหวัด เบญจบูรพาสุวรรณภูมิ “Benja Burapha Cycling Rally 2017” เพื่อส่งเสริมการท่องเที่ยวเชิงกีฬาของกลุ่มจังหวัดภาคกลางตอนกลาง ประกอบด้วย 5 จังหวัด ได้แก่ จังหวัดปราจีนบุรี ฉะเชิงเทรา สมุทรปราการ นครนายก และสระแก้ว เป็นการประชาสัมพันธ์แหล่งท่องเที่ยว วิถีชีวิต ชื่นชมธรรมชาติ ประวัติศาสตร์ของกลุ่มจังหวัดให้เป็นที่รู้จักมากยิ่งขึ้น ให้นักท่องเที่ยวได้รับประสบการณ์ในการเดินทางท่องเที่ยวตามเส้นทางจักรยานและร่วมทำกิจกรรม CSR ที่เป็นประโยชน์สร้างสรรค์สังคมและวิถีวัฒนธรรม ประกอบด้วยเส้นทางการท่องเที่ยวตามจังหวัดต่างๆ ทั้งสิ้น 8 เส้นทาง รวมทั้งเป็นสื่อในการประชาสัมพันธ์แหล่งท่องเที่ยวต่างๆ ให้กับนักท่องเที่ยวทั้งชาวไทยและชาวต่างชาติต่อไปในอนาคตได้เป็นอย่างดี
สำหรับจังหวัดปราจีนบุรี “ปั่นชมตะวัน สัมผัสมหัศจรรย์เขื่อนดิน” ตามเส้นทางจักรยานท่องเที่ยวผ่านอุทยานแห่งชาติเขาใหญ่ ผ่านจังหวัดนครนายก ศูนย์ภูมิรักษ์ธรรมชาติ และเข้าสู่เขื่อนขุนด่านปราการชล รวมระยะทาง 80 กิโลเมตร ทั้งนี้กลุ่มนักปั่นจักรยานยังได้ปลูกต้นดาวเรือง จำนวน 99 ต้น และร่วมกันเก็บขยะ บริเวณเขื่อนขุนด่านปราการชลอีกด้วย